《寄莫万安》
宋代·赵蕃

天生尤物为民瘵，荔枝奔腾自南海。
后来始说闽部采，亦有风人刺丁蔡。
嗟哉万安十室邑，橘比江陵梨号蜜。
尝闻旧日事苞苴，千数私家公百十。
莫侯为令知其然，罢献初从使者先。
其余诟病置不问，贫友或乞捐餐钱。
忆昨追随秋政热，不但近公如玉雪。
别来已忽露为霜，当念相如多病渴。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。